**Poezia**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susură văile în noapte

Ca vocea lină a femeii

Și visele - cireșe coapte

Își răsunară plin cerceii.

Adie-un vânt și-o fremătare

Trece prin suflete poveste

Că surioarele lui Soare

Palpită-n undele celeste.

O liniște pășește-n luncă

Ca pentru salbă să-și culeagă

Bătăi de râu, ecou de muncă,

În piedici herghelia-ntreagă.

Din Lună vine moșul Ene

Cu coama-i lungă și bălaie

Și ca pe clape fug pe gene

Degete suple și vioaie,

Torcând din raze mici și dalbe

Iar amintirile din aștri

În rozoviul pur de nalbe

Și-n glasul anilor albaștri,

Din care se aud străbunii

Voroava petrecându-și blândă

Printre mătăsurile Lunii

Curgânde-n bucle unduinde.

Lângă cascada dalbă-n spume

Prea mică zgomot ca să facă

Parcă departe de la lume

Inima dorul își încarcă.

De frumusețe încântată

Visează cineva să vină

Să vadă cât de minunată

Este o tihnă de Lumină.

Alături scrie veșnicia

Cuvintele ei luminoase

Ca să-nveșmânte Poezia

Frumoasă-n suflete frumoase.

Victor Bragagiu